**Négy hónap Szlovéniában – élménybeszámoló**

Álmomban sem gondoltam volna, hogy valaha élek az ERASMUS ösztöndíj adta lehetőségekkel, ragaszkodtam az itthoni kényelmes körülményekhez. Egy nagyon kedves tanárom ösztönzött erre az akkor számomra még nagy vállalkozásnak tűnő útra, hiszen érdeklődtem a szlovéniai muravidéki magyarság iránt.

Mivel előttem még senki nem járt Szlovéniában intézményünkből, és az utazás előkészítésére csak pár hónapunk maradt, így egy kisebb főiskolával sikerült megkötni a szerződést, mely Celjében található. Ebben a családias környezetben hamar sikerült feltalálnom magam, még akkor is, ha a meghirdetett tantárgyak nagy részét csak szlovén nyelven vehettem fel. Szakmai angol órákra tudtam bejárni, amit a szlovén tanárnő mellett angol native speaker tartott, esetenként pedig vendégelőadókat is hívtak, például Szerbiából, a multikulturalitás nagymértékben érvényesült. Emellett egyéni konzultációim voltak, szerencsém volt, mert a tanárnőim egytől egyig baráti hangnemben tartották ezeket, lelkileg is sokat kaptam tőlük a kint létem alatt. Előfordult, hogy terepgyakorlatokra is a szlovén csapattal tarthattam, így volt szerencsém a celjei televízió kulisszái mögé is bepillantani, de a gyárlátogatások sem voltak ritkák. Szállást Mariborban találtam, ami egy órányira van vonattal Celjétől, a főiskolán ezt mindenki rugalmasan kezelte, ráadásul Szlovénia második legnagyobb városában igazi pezsgés várt.

A Maribori Egyetem magyar tanszékén megismerhettem muravidéki diákokat, akik aztán elhívtak a Maribori Magyar Kultúrklub rendezvényeire és bejárhattam az ő magyar nyelvű előadásaikra is. Az ottani egyetem az egyik legnagyobb egyébként az országban, nem meglepő, hogy kialakult aztán egy 15–20 fős csoport azokból, akik hazánk nagy egyetemeiről csöppentek a maribori életbe. Persze, nem csak magyar anyanyelvűekkel voltam kapcsolatban, a celjei iskolában is közelebbi viszonyba kerültem egy-két emberrel, akik aztán bemutattak maribori ismerőseiknek. A véletlen találkozásaimról nem is beszélve (Szlovénia egyik legnagyobb rock zenekarának dobosa, a Maribori Színház magyar csellistája, hogy csak egy-két példát említsek). Mariborban nehéz unatkozni, egy pont élhetően megfelelő nagyságú város, gyönyörű épületekkel, a Dráva-parttal, pezsgő kulturális élettel, egyetemvárosként pedig számos rendezvénnyel. Nekem sokkal inkább szólt ez a négy hónap önmagam, a szlovénség és a muravidékiek megismeréséről, mint a felhőtlen bulizásról, de ha úgy tartotta kedvem, arra is volt lehetőségem. Csatlakozhattam a Maribori Egyetem ESN szervezetéhez, ők elég aktívan szerveztek a cserediákoknak programokat. Én emellett sokat kirándultam egyedül is, így történt, hogy Lendván találtam magamnak szakmai gyakorlati helyet, ahol a négy hónap elteltével el is kezdhettem dolgozni. Utolsó napjaimat pedig Ljubljanában, a fővárosban tölthettem lendvai ismerőseimnél, miután szóban eredményesen levizsgáztam mindenből. Tudom, hogy sokaknak elsőre ijesztő belegondolni abba, hogy egy idegen országban egyedül kell feltalálniuk magukat, én is így éreztem előtte. Most viszont azt gondolom, minden nehézség ellenére, amivel kint kellett szembesülnöm – mert azért ez is előfordulhat bárkivel –, sokkal erősebbnek érzem magam, szakmailag is, emberileg is. Minél hamarabb, annál jobb beugrani a mélyvízbe, a célt nem szem elől veszíteni, de nyitottnak lenni az élet „nagy véletlenjeire”. Ez volt az én receptem és bevált. Kalandra fel!

Mohai Marietta

Turizmus-vendéglátás szakos hallgató